Universitat Rovira 1 Virgili 


investidura com a doctor honoris causa 


de l'Excm. Sr. Lluís Barraquer 1 Bordas 


Sessió acadèmica extraordinària, 


31 d'octubre de 2003 


Investidura com a doctor honoris causa 
de l'Excm. Sr. Lluís Barraquer i Bordas 


Investidura com a doctor honoris causa 


de l'Excm. Sr. Lluís Barraquer i Bordas 


Sessió acadèmica extraordinària, 
31 d'octubre de 2003 


ROV 
m4, 


P9 
sò 


QUINA: 14, 


y 


Universitat Rovira i Virgili 
Tarragona 


Discurs d'investidura: O 2033 by Lluís Barraquer i Bordas 


Fotografia: Ramon Torrents 
Imprès per Indústries Gràfiques Gabriel Gibert, SA 


Dipòsit Legal: T-133/2004 


Índex 


Elogi del candidat ra 
pronunciat pel Dr. JOSEP M. OLIVÉ 1 PLANA 


Discurs d'investidura 13 
pronunciat pel Dr. LLUÍS BARRAQUER I BORDAS 


Paraules de benvinguda 27 


pronunciades pel Dr. LLUÍS AROLA FERRER 
Rector de la Universitat 


CN Lo EE des 

v P ds d'd'P 4 ú. ge hi i Li 
di a CAI Ce RLU ara 
EO Gra DEA Edit, 


P an - a set n a'ADe Ve 1 
h L dar i Ri ( i Vals arA 
re dela) P DE del Li an af sal ui, Pia L A El 
je LE Ne RJ 


a 


es J 


H 


eres a 
RS 


I RR RES 


i 


a es 


CN Lo EE des 

v P ds d'd'P 4 ú. ge hi i Li 
di a CAI Ce RLU ara 
EO Gra DEA Edit, 


P an - a set n a'ADe Ve 1 
h L dar i Ri ( i Vals arA 
re dela) P DE del Li an af sal ui, Pia L A El 
je LE Ne RJ 


a 


es J 


H 


Al rector i al Consell de Govern de la Universitat els agraeixo la satis- 
facció de poder apadrinar el professor Lluís Barraquer i Bordas. 

Avui investirem com a doctor honoris causa un metge, un metge que es 
va dedicar a l'exercici de la neurologia. 

Però és obligat dir que el professor Barraquer és, fonamentalment, un 
humanista, per damunt de les nombroses i valuosíssimes aportacions a la 
ciència que ha deixat. Tot i la importància que té per a mi aquesta qualitat 
seva, començaré a parlar del professor Barraquer neuròleg. 

El professor Barraquer neuròleg va tenir per mestre el seu propi pare. Va 
iniciar l'adolescència amb un martell de reflexos a les mans. Ha estat el 
mestre de la semiologia neurològica. Va saber aprendre del seu pare i de 
grans neuròlegs com el Dr. Carlos Oliveras de la Riva, Subirana i Belarmino 
Rodríguez Arias, pioners tots ells de la neurologia catalana. 

I ho va millorar amb la seva amplíssima relació amb els neuròlegs euro- 
peus. Professors com Lhermitte, Van Bogaert, Cambier, Laprele, Garcin, 
Denny-Brovvn, entre altres, i en nomenar-los sento l'emoció de noms que 
per a mi són mites i que per al professor Barraquer van ser mestres, tota una 
joia. Crec que la neurologia catalana deu al professor Barraquer la porta 
que va obrir cap a la neurologia europea. 

La seva carrera professional la va desenvolupar al Servei de Neurologia 
de l'Hospital de Sant Pau de Barcelona, del qual va ser director durant 
molts anys. Gran part d'aquests anys d'exercici els va compartir amb els 
seus deixebles i amics, els professors Jaume Peres Serra i el professor Josep 
M. Grau-Veciana, avui catedràtic de Neurologia de la Universitat Autò- 
noma de Barcelona. 

Val a dir que el seu avi, el Dr. Lluís Barraquer i Roviralta, havia fun- 
dat el primer Servei de Neurologia de l'Estat espanyol el 1882. La crea- 
ció d'aquesta escola neurològica es produia en un moment històric atès 
que aquest mateix any el professor Charcot de París, el pare de la neuro- 
logia mundial, ocupava la primera càtedra de neurologia en el vell conti- 
nent. 


Parlar de tota l'obra científica i clínica del Dr. Barraquer ens portaria a 
una feina feixuga per la complexitat que representa. Va publicar més de 
500 treballs i diversos llibres. Tots els que el coneixem sabem que parlem 
d'una figura màxima. Va ser un neuròleg total. Va publicar sobre diverses 
àrees de la patologia neurològica. L'interessava tot, però especialment la 
fisiopatologia, el perquè de la malaltia. 

Importantíssimes van ser les seves aportacions sobre els sistemes 
motors. Va deixar magnífiques lliçons sobre la fisiopatologia de la via corti- 
coespinal i l'engranatge dels ganglis basals, amb discussions amb els neu- 
rofisiòlegs de l'època com John Fulton. 

A ell li devem el terme de zona de provocació del reflex clinicomuscular, 
fet que també va provocar fortes discussions a la neurologia europea. 
Monrad-ierohn en el seu clàssic manual d'exploració del sistema nerviós, 
adoptava el terme de zona de provocació del reflex i reconeixia l'aportació 
que el professor Barraquer havia fet, citant el seu treball. Quan Monrad-Xrohn 
es trobava el Dr. Barraquer en un congrés es dirigia a ell com el provocateur. 

Fixeu-vos bé que no tan sols parlo de l'obra sinó de les relacions huma- 
nes que el Dr. Barraquer va establir, base importantíssima de la transmissió 
de coneixements en aquella època. 

Però també s'ha interessat per la neuroortopèdia, camp que va compar- 
tir, entre d'altres, amb el professor Cafiadell de la Universitat de Navarra. La 
seva amplíssima revisió que va publicar a Brain és una mostra de la qualitat 
de la feina feta. S'interessà per l'etiopatogènia de les malalties medul-lars, 
amb especial interès per la frontissa occipitocervical. 

Una altra de les seves grans passions és la semiologia. Va ser un gran 
integrador de la neurofisiologia anglosaxona i la semiologia francesa. L'art 
de l'exploració, la clau fonamental del diagnòstic neurològic, ens l'ha 
ensenyat el professor Barraquer a moltes generacions de neuròlegs de 
l'Estat espanyol, d'Amèrica del Sud i del seu petit país, Catalunya. Entre les 
pàgines de la seva gran obra, Neurologia fundamental, els neuròlegs ens hi 
hem passat moltes hores. 

Aportacions com les alteracions oculars en l'atròfia espinocerebel-losa i 
de la semiologia de la malaltia, que més tard van descriure Steele, Richard- 
son i Olceshvvy, donen una dimensió de la seva talla. Dins d'aquest gran 
interès per la semiologia va descriure el signe de Barraquer Bordas en el 
dèficit corticoespinal. En el camp de la patologia dels ganglis basals va fer 
la primera descripció de la distonia retardada per sofriment perinatal. 

Però enumerar tots els seus treballs ja he comentat abans que no seria 
possible però sí voldria dir que la semiologia que hem après d'ell avui és 
l'única eina que podrà evitar que la nostra professió es converteixi en un 
caos de tecnologies. 

La seva capacitat per a la docència la va exercir a la Universitat Autò- 
noma de Barcelona com a professor agregat de Neurologia. També va ser 
professor extraordinari de Neurologia i de Neuropsicologia de la Universi- 
tat de Navarra. Ha sigut un nexe d'unió entre la neurologia catalana i la 
navarresa mitjançant els seus amics el professor Martínez-Lage i el profes- 
sor Zarranz, catedràtic de Neurologia al País Basc. També ha estat professor 
de Neuropsicologia a la Fundació Cardenal Vidal i Barraquer. 

He comentat al principi la qualitat del professor Barraquer com a 
humanista. Podríem parlar de ell com un tot, tal com ell titulava un capítol 
de la seva gran obra, Neurologia fundamental. En aquest capítol, cEl cere- 
bro como un todo2, ens feia conscients de la interconnexió entre l'home i 
la malaltia i la interreacció ment-cos. 

Ens apropem a l'humanista. El professor Barraquer ens ha donat a conèi- 
xer i ens ha apropat filòsofs de la talla de Zubiri, antropòlegs com Rof Car- 
ballo, Lain, Diego Gracia. Ens ha imantat a conèixer la seva obra. A través 
d'aquesta passió, entre el teixit neural i la conducta humana, ha unit la neu- 
rologia i la psicologia. Ell ens ha fet conèixer l'obra del professor Ajuarria- 
guerra, que quan era catedràtic a la Universitat de Ginebra li va dirigir la 
seva tesi doctoral. Ja en la seva tesi el professor Barraquer es va interessar 
per un aspecte semiològic molt peculiar de l'hemisferi dret: les apràxies. Ha 
estat uns dels pares del naixement de la neuropsicologia al nostre país. Lle- 
gint un altra obra seva, El sistema nervioso como un todo, la persona y su 
enfermedad, entrem en el món de la neurologia antropològica. 

És el seu interès per la visió global de l'home en el procés d'emmalaltir 
que gran part de la seva obra té un toc fortament humanístic. Intel-lectua- 
litza la neurologia. La lectura de la seva obra no tan sols vessa ciència sinó 
cultura, amb les seves referències a poetes com Foix i Martí Pol i escriptors 
de la talla de Pla. L'Avel-lí Artís, en Tísner, en deia d'ell que era cun poeta 
clandestí, que era capaç de condensar en unes superbes imatges tot un món 
de pensaments,. Cal dir que és membre de l'Instituto de Ciencias del Hom- 
bre a Madrid i membre de l'Associació d'Escriptors en Llengua Catalana. 

No puc deixar de dir que el professor Barraquer està lligat íntimament a 
Tarragona, professionalment i familiarment. Durant els anys 1951-1967 va 

ser director del Servei de Neurologia de l'Hospital de Sant Pau i Santa Tecla 
de la nostra ciutat. l és emocionant pensar que molt a prop d'on som des- 
cansen las despulles d'un avantpassat seu, el cardenal Vidal i Barraquer 
mort a l'exili, lluitant per la llibertat. 

Rector Magnífic, en la mesura que m'ha estat possible he exposat la 
vida i Obra de l'Excel-lentíssim Senyor Lluís Barraquer Bordas. Crec, doncs, 
haver dit prou perquè amb la vostra autoritat li sigui atorgat el reconeixe- 
ment dels seus mèrits. Per tant, Rector Magnífic, us demano que us digneu 
nomenar doctor honoris causa l'Excel-lentíssim Senyor Lluís Barraquer 
Bordas i incorporar-lo a la nostra Universitat. 

Què pot significar ara ser neuròlege 


Abans que res vull agrair a la Universitat Rovira i Virgili, al seu Claustre 
i, especialment, al Rector Magnífic i Excel-lentíssim Sr. Lluís Arola i Ferrer i 
al meu padrí, Josep M. Olivé i Plana, la generosa acollida que m'han dis- 
pensat. La meva relació amb els avantpassats d'aquest darrer es remunten 
als anys trenta, i la que em lliga amb la ciutat de Tarragona bascula en 
diversos fronts: puc esmentar la seva dignitat històrica, que hom ha sabut 
revitalitzar amb tanta traça, el que jo hi treballés com a neuròleg prop de 
deu anys i la figura cada vegada més emergent del cardenal Vidal i Barra- 
quer, lluitador exhaust per la pau i la concòrdia, cosí germà del meu pare. 

jo provinc de la nissaga que va estrenar Lluís Barraquer i Roviralta 
(1855-1928), fundador de la neurologia clínica espanyola, a través del meu 
pare Lluís Barraquer i Ferré (1887-1959), ajudat en aquest magisteri seu 
cabdal per Oliveras de la Riva i Rodríguez Arias, i, indirectament, per 
l'immens Van Bogaert, Garcin, Denny-Brovvn i Ajuriaguerra, que va ser el 
meu mestre de tesi doctoral. A tots ells vull recordar ara, i també els meus 
companys i deixebles. 

Vau tenir l'encert de donar a la vostra Universitat el nom d'Antoni 
Rovira i Virgili, historiador, fundador de la Revista de Catalunya (en la 
segona època de la qual, represa per Max Cahner, he tingut l'honor de 
publicar diversos assaigs), autor d'un precís i dramàtic relat sobre la retirada 
republicana cap a França, així com d'una deliciosa descripció, riquíssima i 
poètica, d'arbres i arbusts. 

Però cal que digui també que en aquesta ciutat em sento gairebé com a 
casa, per haver estat durant prop d'una dècada (1951-1960) metge de 
número i cap del Servei de Neurologia de l'Hospital de Sant Pau i Santa 
Tecla, arran de la construcció d'una unitat de lluita antipoliomielítica en ser 
afectada de paràlisi infantil una filla del Sr. Olivé Martínez, administrador 
de l'Hospital. Em va acompanyar en aquesta tasca l'ortopeda Dr. Josep M. 
Canadell Carafí. Va presidir el banquet de recepció (novembre 1951) el ca- 


15 


nonge Dr. Nolla. També vaig tenir relació, entre altres, amb els canonges 
Batlle (notable arqueòleg), Vives, Aragonés i sempre amb el nostre amic, i 
familiar del cardenal, Dr. Viladrich. Els Drs. Casanoves, Guardiola i Adserà 
van ser, successivament, directors de l'Hospital. Altres amics van ser els 
Drs. Combalia, Guasch, Rosselló, Sentís, Miquel, Panadès, els germans 
Mallafré, Font... Aquest últim, oftalmòleg, va ser el pare del jesuita i psicoa- 
nalista Jordi Font i Rodon, Creu de Sant Jordi, que ara ja fa quaranta anys va 
fundar amb Antoni Bobé la Fundació Vidal i Barraquer, que tan fecunda ha 
estat i amb la qual he col-laborat un xic. Vull recordar també els meus com- 
panys de promoció Busqué Anglès, Andreu Oller i Montardit Cartanyà. Així 
mateix, tinc ben presents els meus companys d'especialitat Romà Massot i 
Punyet, Guillaumet i Rosich. El primer m'empeny a recordar la nostra coin- 
cidència a la Reial Acadèmia de Medicina de Catalunya, i el darrer a passar 
a l'àmbit de Reus. D'aquí puc recordar directors de l'Institut Pere Mata i 
altres: Briansó, Vilaseca, Colom Martorell, Caballé Maresme, Massot pare 
(molt interessat en l'electroencefalografia), Sabater, germans Ibarz, etc. 

Parlant de Reus, em sento conduit a recordar que la meva àvia paterna, 
Anna Ferré i Sugranyes, era filla d'aquesta ciutat i que, en morir molt jove, la 
seva mare, Isabel Sugranyes, va tenir cura del meu pare, nen de pocs anys. 

Vull passar per sobre el meu curriculum vitae. Tan sols recordaré que 
treballo a l'Hospital de la Santa Creu i Sant Pau des del maig de 1938, estu- 
diant inicialment com a practicant. Afegiré que he estat cap de Neurologia 
a la Clínica de Patologia General de l'Hospital Clínic i Provincial de 
Barcelona des de gener de 1950 fins al maig de 1967 I de la meva obra 
escrita tan sols esmentaré la Neurologia fundamental (1963, 1968, 1976). 

I bé, què haig de dir ara sobre el camp, d'amplitud extraordinària, de 
gran diversitat de continguts, al qual es veu com dllençat: el neuròleg en el 
moment actual, en la present i real circumstància2 Des de la biologia mole- 
cular, la genètica —amb l'epigenètica i el proteoma—, com a fonaments 
amb els quals referir-se a les subtilitats etiològiques, i les diverses tècniques, 
cada cop més afinades (RNM funcional, tomografia d'emissió de positrons 
—PET—, etc.) que farceixen de recursos, cada cop més precisos i incruents, 
el vessant diagnòstic, hem d'escollir i aprofundir, sense estalviar-nos d'arri- 
bar a la medicina psicosomàtica i encara antropològica, que han d'assumir 
tots els metges que tinguin cura de malalts, car, com s'autoanomenava ja 
Jordi Gol i Gurina, hem de ser cmetges de persones,. En la tasca humana, 
no pas simplement tècnica, que planteja el repte d'abastar aquesta panorà- 

mica, m'han ajudat molts amics a qui expresso des d'aquí el meu agraiment: 
Nogués, (genetista i biòleg), Mayor Zaragoza (bioquímic entre moltes altres 
coses), Gracia Guillén (historiador de la medicina, bioètic, pensador), i els 
traspassats Rof Carballo (mestre en psicosomàtica), Laín Entralgo —amic, 
cada cop més íntim, des de 1945, mestre en ciències i en lletres—, Ellacuría 
—pensador en molts àmbits, entregat fins a la mort— i encara Zubiri Apala- 
tegui —amic en la distància i mestre de pregona penetració. 

Les dimensions humanes ens il-luminen, encara que les tècniques ens 
enlluernen. Ho fan per la seva eficàcia colpidora. Ja una TAC que et mostra 
una hemorràgia i t'exclou, per tant, un accident isquèmic (trombòtic o 
embòlic), t'aclapara —si es pot dir així— per la seva clamorosa simplicitat, 
per poc que recordis per quins topants et movies dècades enrere. l tinguem 
presents encara la RNM —amb els afegits: funcional, de difusió, etc.—, flux 
sanguini cerebral regional, PET, SPECT, ecoangiografia transcranial, etc. 

La cintroducció del subjecte en medicina2, tal com la va analitzar Laín 
Entralgo, elaborada en passar del segle XIX al XX, va conduir vers la medi- 
cina psicosomàtica (Rof Carballo) i més enllà cap a l'antropològica (Gra- 
cia, Barcia). És notori que les intuicions de Sigmund Freud —amb el seu 
dissentiment de les directrius del gran anatomoclínic Charcot en el camp 
de la histèria i les consegúents evolucions— van obrir la porta a aquest 
procés, el qual, tal com molts hem dit i repetit, és més clamorosament pro- 
clamat —no fos cas que quedessin malament— que no pas practicat, vis- 
cut. Ho he expressat a La medicina. Actualidad y reflexiones (Humanitas, 
1983), a El problema cerebro-mente (Fco. Mora, Alianza Universidad, 
1945), a El sistema nervioso como un todo: la persona y su enfermedad 
(Fundació Vidal i Barraquer, Paidós, 1995), a cLa unidad psicobiológica 
humana y su estructuración desde la primera infancia, (Revista de Psico- 
patologia y Salud Mental del Nifio y del Adolescente. 1 71-80, 2003), etc. 

D'altra banda, no és que el cervell (i el cerebel) gaudeixin de plasticitat, 
sinó que és més: és que són plàstics, cosa que se sobreposa a les redundàn- 
cies de les seves connexions. Les constatacions obtingudes amb la PET —i 
per altres mitjans— han permès constatacions molt primmirades de les 
mutacions anàtomofuncionals que s'esdevenen tant en sobrevenir, per 
exemple, una hemiplegia com en recuperar-se'n. Oliver Sacles, en una obra 
publicada en castellà aquest 2003 (Veo una voz), suggereix cuna teoria, 
radicalment distinta, que no consideri el sistema nerviós com una màquina 
preprogramada i el suport material precís per a (potencialment) tot, sinó un 

fer-se distint, amb llibertat per adoptar formes completament diferents, dins 
dels límits del que és possible des del punt de vista genètic:. 

Avui en dia és ben palesa l'adaptació del cervell adult a la denervació, 
i s'ha fet patent la reorganització de les connexions i mapes neuronals 
(Avendano, 1997). El mateix Ramón y Cajal havia remarcat amb fermesa 
que ela irregenerabilitat essencial de les vies centrals no es pot prendre 
com un principi inquebrantable. Afirmava concretament: cAquesta inca- 
pacitat productiva constitueix propietat contingent i adventícia moti- 
vada... per l'absència irremeiable, dintre de la substància blanca i grisa, 
de fonts secretores d'agents catalítics o matèries orientadores, (1917). No 
era la seva opinió substantiva a la noció de regeneració neuronal, sinó tan 
sols circumstancial. l aquesta contingència va quedar superada des que 
Rita Levy-Montalcini, el 1922, va descobrir el nerve grovvth factor (NGP), 
reconeixent així una mena de ccamí diatròfica que fa possible aquesta 
regeneració. 

La manera de contemplar el treball del sistema nerviós és cada cop 
menys efixistan i més dinàmica. El 1914, Monalcovy va descriure la diàs- 
quisi o inhibició a distància. Una lesió aguda deixa cobscurida, o transitò- 
riament fora de joc l'acció d'un altre sector del SNC (per exemple, en 
afectar-se l'hemisferi cerebral esquerre s'afebleix l'hemisferi cerebral dret o 
fins i tot l'hemisferi cerebelós, també dret —connexions creuades—, etc.). 
Òbviament aquest fet se serveix de factors elèctrics i notòriament bioquí- 
mics, neurotransmissors i neuromoduladors, encara que no hem constatat 
ben bé quins. La questió pot prendre un caire ben colpidor: fa poques set- 
manes vaig lliscar pel pendent d'una muntanya molt recobert de pinassa i 
vaig anar rodolant pel terra. Hi havia algunes pedres. Al cap d'aproximada- 
ment mitja hora vaig començar a cometre abundants parafàsies semànti- 
ques i alguna de fonèmica, poc després em vaig anar desorientant, cada 
cop més, i es va esbossar —diuen— una lleugeríssima hemiparèsia dreta. 
Em vaig ingressar. Una primera TAC —molt moguda— no edonava reso, 
però la segona, feta al cap de sis hores de la lliscada (jo no la recordo), 
mostrava un hematoma subdural esquerre, baix, molt petit. No va caldre fer 
cap trepanació. A les dotze hores, aproximadament, després de patir abun- 
dants nàusees i penosos vòmits, tot estava en ordre, excepte una discretís- 
sima feblesa hemilateral dreta. És un brillant —sorprenent— fenomen de 
diàsquisi, sense cap lesió intraparenquimatosa (excepte el disturbi neuro- 
funcional). Si voleu, molt útil per ser experimentat per un neuròleg. 

L'organització del SNC amb suplències i circuits redundants (Geschvvind, 
etc.) permet reconstituir funcions suprimides, a més del que pugui aportar la 
regeneració morfològica. La PET pot seguir l'esdevenidor d'aquest fi procés, 
així com la RNM funcional. D'aquesta manera es pot analitzar subtilment 
l'entramat de funcions i capacitats en condicions normals —cosa que abans 
no era possible. Per exemple la nominació de verbs i substantius en els quals 
els primers s'evoquen des d'uns territoris un xic anteriors, com havia previst 
ja Gainotti. 

Aquestes al-lusions em menen a fer referència al gran tema de les afàsies. 
Des de 1939 ha quedat clar —encara que la gran majoria de neuròlegs no ho 
tinguin present— que no es pot tractar aquest camp, com és transparentment 
obvi, si no és tenint uns certs coneixement de lingúística. Així ho han vist 
Alajouanine, Hecaen, Lecours, Gainotti, Sabourad, etc. Cal llegir alguna 
cosa de Saussure, Martinet, Jatobson i Chomshy. Les afàsies no es mouen en 
un plànol pròpiament natural, sinó que ens mouen en unes dimensions de 
comunicació cultural. Cal diferenciar paradigma de sintagma o, com diu 
Sabouraud des del punt de vista estrictament clínic, cal diferenciar la dimen- 
sió taxinòmica de la generativa i la fonològica de la semiològica. 

Un moviment que ha caracteritzat el nostre temps ha estat el que 
podríem dir fragmentació de les demències: la malaltia d'Alzheimer conti- 
nua en primer pla, però també comptem amb la demència per cossos de 
Levvy, la demència frontotemporal (de Neary, Snovvden i Gustafson), el 
complex de Picle (de Rertesz), la demència semàntica (de Hodges), la dege- 
neració corticobasal (de Thompson i Marsden), la demència vascular, les 
demències focals. Complementàriament, cal tenir presents les distincions 
fetes pel que fa a aspectes de la memòria i a amnèsies (Baddeley, Tulving, 
Cortin, Zola-Morgan, Squire, Marhovvitsch, Signoret, etc.), que no esmen- 
taré aquí. 

La somnologia ens ha permès analitzar la narcolèpsia (la primera 
malaltia de la son referida ja al segle xix), descriure les diverses formes 
d'apnees del dormir i descobrir una forma singular d'actuació de l'incons- 
cient: les conductes motores aparegudes durant la fase REM del dormir 
quan desapareix l'atonia (Schent i col-laboradors,1985, etc., Culebras, 
1988, etc.). Constitueix un desemmascarament corprenedor de l'àmbit que 
va estudiar per primer cop Sigmund Freud. 

Les possibilitats terapèutiques en neurologia s'han modificat d'una faisó 
magníficament trasbalsadora des que fa poc més de 65 anys vaig introduir- 

me (o vaig ser introduit generosament pel meu pare) al seu camp. Citaré 
només les epilèpsies (el meu avi disposava tan sols dels bromurs durant 
dècades, i després del dluminalx). Un exemple ben vistent el veiem en la 
patologia extrapiramidal i, concretament, en la malaltia de Parhinson. Als 
atropínics naturals van afegir-se els de síntesi. Però sobretot el canvi sensa- 
cional s'esdevingué amb la introducció de la levodopa, ja fa uns 30 anys, i 
dels successius dopaminèrgics. Combinar uns i altres —i si cal l'anome- 
nada estimulació cerebral profunda— és tot un art. 

El neuròleg, sobretot el neuròleg jove, es troba avui astorat, tant en el 
vessant del seu exercici i atenció al malalt, com en el de la seva informació 
i formació. Han aparegut moltes revistes, fent-se fins i tot quinzenals, i 
encara una munió de publicacions noves sobre camps concrets, que tradu- 
eixen una informació subespecialitzada. Molts articles tracten d'aspectes 
extraordinàriament concrets. Abans llegies tot de gairebé totes les revistes 
neurològiques clíniques i alguns també ho fèiem de les que qualificàvem 
de ciències neurològiques bàsiques (vam començar pel Journal of Neurop- 
hisiology, continuant amb Brain Research, Trends in Neuroscience, etc. 
Com que ara és absolutament impossible procedir a una lectura quasi total, 
la pràctica s'ha anat desplaçant cap a l'extrem oposat. Gairebé ningú ni lle- 
geix un treball sencer com no estigui treballant sobre aquell sector concret, 
i molt frequentment tan sols es llegeixen les conclusions del sumari. El dià- 
leg intern sobre el conjunt de la neurologia s'esmicola i neden aillats illots 
4perdutso. Això, evidentment, trenca la visió global que de la neurologia 
hauria de tenir qui està en període de formació. Saber mantenir un just 
equilibri entre el cultiu d'una subespecialització en neurologia (patologia 
vascular, inclosa la utilització cdetonant, dels fibrinolítics, patologia extra- 
piramidal, aplicant amb severa precisió, per exemple, l'estimulació del 
nucli subtalàmic, patologia neuromuscular, demències, amb el pont cap a 
la neuropsicologia, etc.) amb un coneixement suficientment ferm del tot de 
la neurologia —de la clínica i el que calgui de la neuropatologia, de les 
tècniques i de la neurociència de base-, i encara seguint un procés fins a un 
cert punt cinvers2, estar prestament obert per captar el trànsit de les neces- 
sàries obertures vers la medicina general. Sense oblidar ni el camp psicoso- 
màtic ni l'antropològic. 

És del tot necessari que el neuròleg conegui com és de vast i profund 
—també en el sentit històric, perquè el que s'aportà de bo ha de viure acti- 
vament en cada un de nosaltres— el grandiós edifici neurològic, bastit des 

del segle xix (Charcot, Duchenne, Jaclson, Govvers, Erb, Hammond, Vul- 
pian, Broca, VVerniche, Oppenheim, etc.). Això, haig de declarar-ho, és 
cosa rara entre els més joves. l en part és culpa de les generacions prece- 
dents —o del que els han deixat fer. No ens hem de limitar a dictar, hem 
d'ensenyar entusiasmant, gairebé diria que cabrandant-. Si no és així, no 
val la pena de efer-losa metges. 

En consequència, no bastarà informar-se bibliogràficament consultant 
fredament per un sistema Internet. Cal mantenir en la memòria —amorosa- 
ment— les fites del desenvolupament de línies de recerca neurològica. No 
tan sols quan anem a publicar sobre una o altra temàtica, sinó sempre. 
Coneixent i estimant les aportacions del passat. Posaré un exemple: no 
m'magino que a París un neuròleg no esmenti ara aportacions d'Alajoua- 
nine, Guillain, Lhermitte, André-Thomas, Déjérine, Souques, Pierre Marie, 
Babinst, i encara de Charcot o Duchenne. I, per no semblar desmesurada- 
ment afrancesat —i encara amb una certa aparença jacobina—, afegiré que 
a Alemanya no deixarien de referir-se a VVernicle, Oppenheim, Erb, Alzhe- 
imer, Fòrster, etc. A Anglaterra parlarien de Jacleson, Govvers, Head, Hol- 
mes, Symonds, etc. l encara a Boston d'Stanley Cobb i Denny-Brovvn. El 
contrari fóra —o desgraciadament és— quedar-se en la ecrosta, d'avui en 
dia, plagada i corcada —no solament informada— per tècniques que bes- 
canten el que la neurologia realment és —encara que no ho vulguin o no 
ho sàpiguen. 

De la vella pugna entre allò heretat i allò adquirit, n'ha derivat una fre- 
quentíssima referència a dades genètiques, que corren el risc de banalitzar-se 
i fins i tot de desvirtuar-se i perdre sentit. He volgut que trepitgéssim una base 
ferma, motiu pel qual he demanat una nota al Dr. Ramon M. Nogués, profes- 
sor d'Antropologia Biològica a la Universitat Autònoma de Barcelona, doctor 
en Genètica i president de la Junta Directiva de la Fundació Vidal i Barraquer. 
Generosament, m'ha fet arribar el text que transcric a continuació: 

Els avenços fets en el coneixement del genoma han replantejat la visió 
que la genètica tenia de tota l'estructura fonamental de la informació bàsica 
dels vivents. Un cop està acceptablement manejada la tècnica de sequenci- 
ació, s'evidencia que, tot i el seu gran interès, la ellista de nucleòtids per 
ella mateixa no expressa gran cosa. Quan hom compara la quantitat de 
gens de les diverses espècies, es comprèn bé que el tema quantitatiu i sim- 
plement sequencial té un interès limitat (tot i tenir-ne molt). 


Conèixer les sequències nucleotídiques ens diu poques coses amb 
relació a les funcions dels gens. Els aspectes de control i regulació sem- 

blen particularment complicats, i els desconeixem en gran part. Les funci- 
ons de regulació permeten que els gens siguin ellegitsa de formes molt 
diferents, sense que en coneguem els mecanismes. Hi ha gens capaços de 
fabricar centenars i fins i tot milers d'isoformes proteíniques, i no se sap 
quins són els mecanismes que ho fan possible. Com tantes vegades en la 
història de la ciència, un avenç allunya i complica el terme perseguit. La 
noció de gen se'ns ha complicat, així com les funcions que cal atribuir a 
una gran part de material genètic amb funcions desconegudes i que es 
comença a sospitar que pugui ser important (l'abans anomenat DNA es- 
combraria). 

Superada, doncs, d'una forma bastant satisfactòria la sequenciació 
genòmica, tothom considera que els dos grans capítols seguents que cal 
preveure són l'estudi del transcriptoma (o formes d'expressió de la regulació 
gènica) i el proteoma, o sigui els sistemes de conformació de les proteines 
en tota la seva immensa complicació. L'epigènesi s'ha convertit en el gran 
tema. Hom comença, per exemple, a estudiar per què els clons aconseguits 
en animals no són tan iguals als donants nuclears com s'esperava, etc. 

Ja es comença a treballar seriosament en l'estudi aprofundit del seg- 
ment epigenètic del desplegament del vivent. En el cas del cervell, per 
exemple, comença a disposar-se de comprovacions estimulants. S'ha 
comprovat que la diferència neurològica cel-lular entre ximpanzés i 
humans (a part d'altres possibles) podria concretar-se precisament que els 
humans presenten en el material cerebral un nivell d'expressió de RNA 
molt més alt que els ximpanzés, sense que se sàpiga exactament quin sen- 
tit tenen aquestes diferències (Enard et al. 2002. dintra and Interspecific 
Variation in Primate Gene Expression Pattern,. Science, 296:340-343). 


Les tècniques presents més acurades permeten cdveurex més imatges 
funcionals d'una anestèsia histèrica, patentitzant que no es tracta només 
d'alguna cosa psíquica. De fet, no hi ha res que sigui purament: psíquic. 
És impossible. Tot és alhora biològic i mental (Zubiri). Tot té una codimen- 
sió mental i una de biològica (Ellacuría). Biològica, diem, no estrictament 
neural. Damasio ha mostrat prou bé com el cervell treballa centrat en un 
cos, amb diàleg amb ell. Encara, les tècniques al-ludides permeten captar 
característiques biològiques pròpies de determinades personalitats. Així ha 
passat en el camp de la vida emocional amb l'anomenada alexitímia (Sif- 
neos), caracteritzada per una pobresa de la vibració i de l'expressió emoci- 
onal, íntima —dit d'una forma esquemàtica i maldestra. 

Potser ja és hora de remarcar que l'eix fonamental de l'exercici mèdic 
—del efer de metgex— és la cura i la generositat de la relació metge-malalt. 
Diverses vegades he comentat aquesta relació singular, tan ben estudiada 

per P. Laín Entralgo, des d'un punt de vista d'aprofundiment teòric, i per M. 
Balint, dins d'un florit panorama psicodinàmic. P. Laín ens diu que, a dife- 
rència de la relació diàdica mare-nadó, de pur amor i de la relació de duo, 
de esocisa que busquen un profit material, la relació del metge amb el seu 
malalt ve a ser gairebé diàdica, perquè encara que oberta i entregada, 
busca un bé concret, que és la salut. Inclou la benevolença, la beneficència 
i, detall suprem, la confidència, ingredients que caracteritzen dl'amistat 
mèdica,. Els llibres de Balint —notòriament, El médico, el paciente y su 
enfermedad— s'han de llegir amb entusiasme, ja que estan arrapats —de 
forma pregona— a la mateixa realitat humana que hem de viure a la pràc- 
tica, de faisó lúcida i aguda. Quan el metge no és escollit i el malalt no és 
triat, cal redoblar el nostre esforç a fi i efecte que la relació metge-malalt 
abasti les dimensions que li han de ser pròpies. 

D'una manera en gran part implícita, em penso que al llarg de bona 
part de la nostra exposició ha traspuat la tensió entre els dos grans i 
importantíssims camps en què es mou la neurologia actual: les neurocièn- 
cies bàsiques o neurociència en singular (com va proposar Gerard, seguit 
per Jones, Avendafio, Randel i Squire, etc.), per un costat, i la globalitat psi- 
cosomàtica i encara el patró de medicina antropològica (amb el paradigma 
de diagnòstic hermenèutic, exposat per Laín Entralgo), per l'altre. La medi- 
cina actual així ho exigeix. De fet, és la mateixa exigència de la realitat 
humana. Però és que els aprenentatges dits tècnics frequentment allunyen 
d'aquesta realitat. 

Randel s'ha plantejat les relacions entre la biología (essencialment la 
neurobiologia) i el futur de la psicoanàlisi, insistint que aquesta disciplina 
ha quedat excessivament cestancadax, massa reclosa en ella mateixa, com 
emmirallada en la seva pròpia imatge, cosa que per altra banda ha estat 
una fàcil excusa, poc conscient, per tal que molts deixessin de prendre en 
consideració el molt que pot aportar de bo. 

Aquest ordre d'enfrontaments poden arribar a ser nefastos. És obligat fer 
camí des del mateix malalt com a primer objecte i de la noció que la seva 
malaltia constitueix una cosa unitària. Dividir-ho en particions que no són 
ni d'un ni de l'altre, sinó posicions nostres, amb el que això té d'artificial, i 
portar endavant aquest estil d'escindir (preservant les profundes i diverses 
defenses de cada metge), és practicar una mena d'schism (repetint de fet el 
concepte), que ha estat agudament denunciat des d'Anglaterra per Lishman 
i Trimble, i també per nosaltres mateixos, entre molts altres. Retornant —en 

certa mesura— per un moment a Randel, podem dir que el títol Biologia i 
psicoanàlisi va ser-ho d'un llibre de Carballo i de les sessions de celebració 
del vint-i-cinquè aniversari de la Fundació Vidal i Barraquer (ara en farà ja 
els quaranta), en la qual vaig prendre part. 

La visió de la realitat del malalt i de la malaltia conduida d'una manera 
perversa, a un punt de vista estrictament unilateral, d'una faisó tancada, 
fóra pròpia del que Ortega y Gasset va anomenar ela barbàrie dels especia- 
listess,. Cal defugir-la amb vigor. 

D'altra banda, és actualment ben patent que tota situació de malaltia té 
un doble vessant: els que Zubiri i la seva escola (Laín Entralgo, Ellacuría, 
etc.) anomenen codimensió somàtica i codimensió psíquica o mental, com 
he procurat remarcar força vegades. Ja fa dècades, Sir Francis VValshe va 
introduir la noció de lesió bioquímica per combatre el sentit que es prete- 
nia donar a l'anomenat tan sols funcional. El funcional en sentit pur no 
existeix. No hi ha patologia sine materiae. Això obliga, evidentment, a 
replantejar les relacions entre neurologia i psiquiatria, bo i evitant l'agressi- 
vitat cprimitiva, d'alguns, que voldrien foragitar, anul-lar, aquesta darrera. 
La psiquiatria té una fenomenologia psicopatològica i uns tractaments psi- 
coterapèutics i farmacològics (sempre neuropsicofarmacològics), que cal 
conèixer en profunditat i conrear amb art. La reacció conductista extrema 
és nefasta, inhumana (Bernard Hàring, Oliver Sacles, Mario Bunge). 

Parlar de codimensions, com hem fet, en certa manera, i utilitzar el 
terme gestionar (Cambier i Verstichel) per referir-se a les relacions cervell- 
ment, ens situen dintre la concepció antropològica i filosòfica elaborada al 
llarg dels seus últims anys per Laín Entralgo, autoqualificada d'estructu- 
risme dinamicista o monisme dinamicista, lluny de tot dualisme, així com 
del monisme fisicalista. Ell mateix qualifica aquest esforç, treballat amb 
tanta dignitat com humilitat, com un camí i una oferta elaborades cradica- 
litzant zubirianament Zubiri-. 

Per anar acabant ja, voldria emfasitzar la importància del factor emoci- 
onal i sentimental de la ment en col-laboració amb el factor cognitiu, noè- 
tic, i no limitar-se a posar l'accent, gairebé en exclusiva, sobre aquest 
darrer. Els estudis duts a terme sobre psicologia de l'infant (Piaget, Rlein, 
Spitz, etc.), han posat de nou de manifest que la maduració afectiva és l'eix 
que condueix i arrossega l'estructuració psicològica des de la primera 
infància. Cada decentració noètica o epistèmica és precedida per una 
d'afectiva o emocional, que promou en certa manera aquella amb la qual 

entra immediatament en relació integrativa, en un mateix procés de con- 
junt (vegeu Dolle i Furth, sota el títol De Freud a Piaget). Damasio —ja 
al-ludit—, Juan Rof Carballo —amb el seu bell concepte d'ordit afectiu—, 
Ledoux —cognitive-emotional interactions— i altres han insistit sobre 
aquesta questió essencial, sense la qual no hi hauria cap possibilitat de psi- 
cologia dinàmica i restaria una ment eixarreida, ccom un gran secall. 

Actualment comptem, ja fa uns anys, amb una bona econtrapartidax 
—-correlació— anatòmica d'aquesta vibrant questió. Des de Papez (1937) 
—encara que en el seu moment no va ser gaire atès— sabem que l'anome- 
nat sistema límbic no és pas en l'home fonamentalment, ni molt menys, 
rinencèfal. Però quedava molt lluny del cervell de la convexitat, integrador 
cabdal de la vida noètica, cognitiva. Al voltant de 1980, les aportacions 
morfològiques fines de Gary van Hoesen i col-laboradors (Himan, Rosene, 
Mesulam), i poc després d'Amara i col-laboradors (Insausti, Zola-Morgan, 
Tufión, Covvan, etc.), van posar de manifest un fet cabdal: l'àrea enthorinal 
del parahipocamp està connectada en els dos sentits, aferent i eferent, 
amb totes les àrees sensoperceptives secundàries. El sistema límbic, per 
tant, manté un ediàlego constant amb el cervell de la convexitat. Cal 
recordar, si de cas, que l'àrea enthorinal (sigui dit de passada, la primera 
que s'afecta, segons els Braal, en la malaltia d'Alzheimer) projecta massi- 
vament sobre la formació hipocàmpica (pels feixos perforant i alvear de 
Ramón y Cajal i Lorente de No) i, al seu torn, rep projeccions d'aquesta 
(Adey, Sunderlap i Dunlop). 

Acabaré incitant a treballar amb fermesa —i amb humilitat—, d'una 
manera estructurada i conjunta, en el vastíssim camp que he procurat 
esbossar, per a mi agudament emocionant. Ho faré finalitzant amb una 
frase del meu mestre de tesi, Juliàn de Ajuriaguerra, que he utilitzat altres 
vegades. En la lliçó inaugural de la seva càtedra a Ginebra (1959) digué: cEl 
nostre treball és vast i el nostre paper és doble: explicar i comprendre, 
sense oblidar que, si l'estudi de la feblesa de l'home ha estat la nostra elec- 
ció de metge, reconèixer-la en nosaltres serà cada dia el nostre descobri- 
ment humà. 

Amb el solemne acte d'avui acomplim l'acord del Consell de Govern 
d'incorporar el Dr. Lluís Barraquer i Bordas a la nostra comunitat università- 
ria. A mi em correspon l'honor i el privilegi de donar-li la benvinguda a la 
Universitat Rovira i Virgili, no només a títol personal, sinó en nom de tots 
els components de la Universitat, i especialment del nostre Departament de 
Medicina i Cirurgia, del qual va partir la iniciativa de conferir-li la màxima 
distinció acadèmica que atorga la Universitat, el doctorat honoris causa. 

L'acte d'investidura ha consistit en una simbòlica reunió extraordinària 
del Claustre universitari, oberta a tota la comunitat i a tots els ciutadans i 
ciutadanes que hi han volgut assistir. És una vella tradició universitària que, 
ultra servir per reconèixer els mèrits d'un personatge rellevant, ens permet 
incorporar el Dr. Barraquer a la nostra comunitat universitària i comptar a 
partir d'ara amb ell com un membre més de la Universitat Rovira i Virgili. 

No em pertoca reproduir la laudatio pronunciada pel padrí, el doctor 
Josep Maria Olivé, ni comentar la magistralis lectio que el nou membre de 
la universitat ha pronunciat, sinó que em correspon assenyalar el sentit que 
aquest doctorat honoris causa té per a la nostra institució. 

La Universitat Rovira i Virgili va néixer a l'inici de la dècada dels 
noranta, en un moment plenament expansiu del sistema universitari català, 
com a consequència de la demanda dels ciutadans de poder formar-se a 
nivell superior i de la política del Govern de Catalunya de distribuir la uni- 
versitat pel territori. En el moment actual ha aconseguit constituir-se en una 
universitat solvent en docència i en investigació i ocupar un lloc capdavan- 
ter entre les universitats del nostre País. És clar que això ha estat possible 
pel treball de tots els universitaris, però especialment és una realitat per la 
dedicació col-lectiva a la generació de coneixement. Sense un treball conti- 
nuat i generalitzat d'investigació, la nostra institució no seria realment una 
universitat amb tot el sentit de la paraula i tindria un futur compromès, ja 
que la configuració de l'espai europeu de formació superior i recerca por- 
tarà a un nou context universitari O només tindran expectatives aquelles 
institucions que hagin fet de la investigació la seva prioritat. 

Per la iniciativa dels companys de l'àmbit de la medicina de la nostra 
universitat, tenim l'oportunitat de distingir avui una personalitat destacada 
en l'exercici professional de la seva especialitat, la neurologia, que ha estat 
alhora un científic i un docent qualificat. La seva trajectòria és un referent 
notable dels professionals que necessitem a la universitat: persones com- 
promeses amb la generació i transmissió de coneixement, que han posat la 
recerca i la innovació al centre de la seva activitat professional. Distingir-lo 
avui és, doncs, una bona oportunitat d'estímul i exemple per als nostres 
universitaris. 

Dr. Barraquer, gràcies per haver acceptat la nostra distinció, que més 
que honorar la seva persona ens honora a nosaltres mateixos, la seva incor- 
poració al nostre Claustre prestigia la Universitat Rovira i Virgili i ens obliga 
a treballar per ser dignes d'aquest prestigi. 

Avui, amb el màxim reconeixement dels seus mèrits, vostè adquireix el 
compromís de representació de la Universitat Rovira i Virgili, que de ben 
segur realitzarà amb afecte. Rebi l'enhorabona més cordial, en nom propi i 
en nom de tota la nostra comunitat universitària, que des d'avui és també la 
seva. 

Moltes gràcies. 

